Predkladacia správa

Predložený návrh nariadenia vlády Slovenskej republiky, ktorým sa ustanovuje výška, ktorú nesmie prevýšiť odplata za poskytnutie spotrebiteľského úveru sa predkladá na rokovanie vlády SR na základe § 3 ods. 10 a § 8ab zákona č. 258/2001 Z.z. o spotrebiteľských úveroch a o zmene a doplnení  zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov (ďalej len „zákon“). 

Cieľom predloženého návrhu nariadenia je ustanoviť výšku, ktorú nesmie prevýšiť odplata za poskytnutie spotrebiteľského úveru. 

Za tento limit sa navrhuje dvojnásobok priemernej hodnoty ročnej percentuálnej miery nákladov a úrokovej miery pre príslušný typ spotrebiteľského úveru, avšak výška odplaty zároveň nesmie prekročiť štvornásobok váženého priemeru priemerných hodnôt ročnej percentuálnej miery nákladov a priemernej úrokovej miery za všetky typy spotrebiteľských úverov, pričom váhami je objem poskytnutých úverov. 

Priemerná hodnota ročnej percentuálnej miery nákladov a úrokovej miery pre príslušný typ spotrebiteľského úveru a priemerná hodnota priemerných hodnôt RPMN a úrokovej miery za všetky spotrebiteľské úvery sa bude uverejňovať v posledný pracovný deň kalendárneho mesiaca nasledujúceho po uplynutí príslušného kalendárneho štvrťroka na internetovej stránke Ministerstva financií SR na základe Vyhlášky Ministerstva financií Slovenskej republiky č. 660/2007 Z.z. o predkladaní údajov veriteľmi poskytujúcimi spotrebiteľské úvery, ktorá je vypracovaná v súlade s § 7a ods. 4 zákona č. 258/2001 Z. z. o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov v znení zákona č. 70/2008 Z. z. 

	Podľa § 8ab zákona nariadenie vlády, ktorým sa ustanovuje výška, ktorú nesmie prevýšiť odplata za poskytnutie spotrebiteľského úveru sa vydá najneskôr 60 dní po zverejnení priemernej hodnoty ročnej percentuálnej miery nákladov.
Prvý krát bola priemerná hodnota ročnej percentuálnej miery nákladov a úrokovej miery zverejnená za 1. štvrťrok 2008 dňa 30.4.2008.

Predkladaný návrh nariadenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh nariadenia nebude mať vplyv na štátny rozpočet, verejné financie, obyvateľov, na životné prostredie a nebude mať vplyv na zamestnanosť. Prijatím predloženého návrhu vyhlášky sa nepredpokladá žiadny negatívny vplyv na podnikateľské prostredie. 

	Návrh nariadenia schválila Legislatívna rada vlády SR dňa 10. júna 2008.